b'\n_START_ARTICLE_\nBurg Frauenstein\n_START_PARAGRAPH_\nRuinene av Burg Frauenstein befinner seg p\xc3\xa5 et 680 meter h\xc3\xb8yt fjell av granitt langs ryggen av Osterzgebirge ved byen Frauenstein i Landkreis Mittelsachsen i Fristaten Sachsen._NEWLINE_Den eldste skriftlige kilde om borgen er fra 1272. Den forteller at borgen ble bygd i 1200 som en grensefestning mellom Markgrevskapet Mei\xc3\x9fen og B\xc3\xb6hmen. Den tjente til \xc3\xa5 beskytte handelsrutene og driften av s\xc3\xb8lvgruvene i omr\xc3\xa5det. Den opprinnelige kjerneborgen var kun 30 x 15 m og omfattet et boligt\xc3\xa5rn._NEWLINE_I de p\xc3\xa5f\xc3\xb8lgende \xc3\xa5rene ble det bygd et nytt boligt\xc3\xa5rn som var koblet til det eksisterende t\xc3\xa5rnet. P\xc3\xa5 slutten av 1200-tallet ble palasset utvidet med et borgkapell. Byggingen av den store ringmuren fulgte i f\xc3\xb8rste halvdel av 1300-tallet. I 1329 ble borgen og dens herskapsrettigheter pantsatt av markgreven av Mei\xc3\x9fen til borggrevene._NEWLINE_Kommunen Frauenstein fikk bystatus i 1411. I 1438 ble borgen betydelig skadd under en beleiring av soldater fra huset Wettin. Etter dette fulgte en strid hvor markgrevene av Mei\xc3\x9fen kjempet om eiendomsretten etter borggrevene. Striden begynte med at slekten Meinhering d\xc3\xb8de ut i 1426, og at V\xc3\xb6gte ble overtatt av huset Plauen. I 1473 ble adelsslekten von Sch\xc3\xb6nberg i dette huset tildelt borgens eiendomsrett. Denne lot bygge i \xc3\xa5rene 1585\xe2\x80\x931588 et palass tegnet av kurfyrstens arkitekt Hans Irmisch. Etter ferdigstillelsen av slottet, forble borgen ubebodd. I 1615 ble det likevel foretatt en fornyelse av borgkapellet._NEWLINE_Den siste Sch\xc3\xb6nberg fra Frauenstein solgte i 1647 alle sine eiendommer til kurfyrste Johann Georg I av Sachsen. Han omdannet f\xc3\xb8rst borgen til et juridisk sete (Gerichtsamt), senere til et skogskontor (Forstrentamt) og deretter til en f\xc3\xb8rste instans domstol i form av en Amtsgericht._NEWLINE_I 1728 ble store deler av byen Frauenstein \xc3\xb8delagt av brann, og borgen s\xc3\xa5vel som slottet ble sterkt rammet. Ettersom borgen, i motsetning til slottet ikke tjente noen nytte, ga man opp videre gjenoppbygginger._NEWLINE_Boligt\xc3\xa5rnet \xc2\xabDicker Merten\xc2\xbb fra 1200-tallet og den 1,50 meter tykke ringmuren har blitt bevart til v\xc3\xa5re dager. Andre bevarte fasiliteter er kjelleren, kj\xc3\xb8kkenet, borgkapellet, fengselet, to finstuer og en rekke hvelv. Restaureringsarbeider av ruinene fant sted i 1968, 1990 og 1992._NEWLINE_I 2007 ble det grunnlagt et interessefellesskap som har p\xc3\xa5tatt seg oppgaven \xc3\xa5 gj\xc3\xb8re borgen tilgjengelig for almenheten og \xc3\xa5 hindre oppkj\xc3\xb8p av private. Ut fra dette interessefellesskap ble F\xc3\xb6rderverein Burg Frauenstein e.V. grunnlagt i 2009.'